b'\n_START_ARTICLE_\nGliese 581\n_START_SECTION_\nGliese 581 b\n_START_PARAGRAPH_\nGliese 581 b var den f\xc3\xb8rste planeten som ble oppdaget i solsystemet, og den er ogs\xc3\xa5 den st\xc3\xb8rste av de tre kjente planetene, med masse p\xc3\xa5 niv\xc3\xa5 med Neptun. Gliese 581 b ble oppdaget av franske og sveitsiske astronomer i 2005. Planeten ligger 0,04 AU fra dvergstjernen Gliese 581, og har en oml\xc3\xb8pstid p\xc3\xa5 bare 5,4 dager.\n_START_SECTION_\nGliese 581 c\n_START_PARAGRAPH_\nDen 23. april 2007 offentliggjorde astronomer oppdagelsen av planeten Gliese 581 c, som g\xc3\xa5r i bane rundt Gliese 581. Den regnes som en av de minste eksoplanetene som hittil er oppdaget. Planetens radius er beregnet til \xc3\xa5 v\xc3\xa6re 50\xc2\xa0% st\xc3\xb8rre enn jordas, mens massen tilsvarer fem jordmasser. Basert p\xc3\xa5 avstanden fra Gliese 581 har man beregnet at planetens overflatetemperatur ligger mellom 0-40\xc2\xa0\xc2\xb0C. Det gj\xc3\xb8r det mulig for \xc3\xa5 finne flytende vann, noe som igjen er en forutsetning for liv slik vi kjenner det p\xc3\xa5 jorda. Oml\xc3\xb8pstiden rundt dvergstjernen er p\xc3\xa5 13 d\xc3\xb8gn. Ettersom Gliese 581 er et av de hundre n\xc3\xa6rmeste solsystemene, antar man at jordlignende planeter er langt vanligere enn man tidligere har trodd. Planeten ble funnet av Stephen Udry fra Geneva Observatory i Sveits, med bruk av HARPS p\xc3\xa5 European Southern Observatory i Chile.\n_START_SECTION_\nGliese 581 d\n_START_PARAGRAPH_\nGliese 581 d ble oppdaget av Stephan Udrys team i Chile i april 2007. Planetens masse er ca. 8 ganger jordas. Avstand til Gliese 581 er p\xc3\xa5 ca. 0,25 AU, og oml\xc3\xb8pstid er 84 dager.'